El conseller de Cultura, Santi Vila, va afirmar que el grup de teatre Comediants va trencar amb la societat rigorosament grisa i trista del 1972 i va descobrir un nou llenguatge de colors i creatiu, en l'acte inaugural de l'exposició "Comediants, inventors d'un nou llenguatge", que va tenir lloc el dijous 21 d'abril, al Jardí del Palau Robert.
El conseller també va remarcar que el llenguatge de Comediants és plenament actual, es vincula a l'excel·lència i ha aconseguit el reconeixement al món.
També els va encoratjar a seguir feliçment insolents per continuar desenvolupant la seva tasca teatral.
Al torn de paraules, la presidenta de la Diputació de Barcelona, Mercè Conesa, va destacar que "Comediants ha reinterpretat la cultura popular i l'ha posat a l'escenari internacional amb els Jocs del 92", alhora que s'ha mostrat molt satisfeta de "la col·laboració amb el Palau Robert, perquè volem que les administracions estiguin obertes a la cultura i les persones".
El director general de Difusió, Ignasi Genovès, va remarcar que Comediants ens ha ofert moments memorables amb un nou llenguatge innovador que s'ha exportat arreu.
Finalment, el director de Comediants, Joan Font, va comentar que "el nostre és un art efímer i aquesta exposició és un viatge amb tot el que queda després d'un espectacle".
L'acte inaugural va començar a Can Serra, seu de la Diputació de Barcelona, on hi ha instal·lat l'espai "Cinema Comediants" en què es poden visionar íntegrament audiovisuals (documentals, intervencions televisives i el film "Karnabal", entre d'altres) que, en versió reduïda, es presenten a l'exposició ubicada al Palau Robert.
A la segona planta del Palau Robert s'hi repassa la història del grup de Canet de Mar i se'n recreen les múltiples facetes en set àmbits diferents, que van des dels orígens fins ara.
Fotografies, màscares, vestuari, camerinos, retalls de premsa, cartells, llibres, vídeos, cd... construeixen el relat de la trajectòria d'aquesta companyia que ha conreat un llenguatge propi, ha donat muntatges espectaculars aclamats als cinc continents, i ha deixat la seva empremta en esdeveniments com la Fira de Tàrrega o les Olimpíades de Barcelona.
Participació de l'Institut del Teatre
D'altra banda, durant els quatre mesos de durada de l'exposició, l'Institut del Teatre de la Diputació de Barcelona oferirà un seguit d'activitats paral·leles a càrrec d'alumnes i docents de l'Escola Superior d'Art Dramàtic (ESAD), amb la col·laboració del director de Comediants, i que es presenten en tres formats: una taula rodona, actuacions i tallers.
El grup, creat el 1971, està format per actors, músics i artistes dedicats al món de la creació que porten a terme un treball multidisciplinari.
Comediants ha conreat un llenguatge propi, amb muntatges espectaculars, combinant el compromís amb el teatre popular i l'aposta per la imaginació, la creativitat, i l'esperit i la llum del Mediterrani.
Un discurs teatral innovador que ha donat la volta al món i que ha contribuït a renovar i impulsar les experiències festives del país.
En els seus treballs destaquen la diversitat de propostes creatives, les diverses dimensions en els projectes, la transversalitat i la interrelació amb el públic.